**Par ģimenes ārstu prakšu darba organizēšanu COVID-19 pandēmijas laikā**

Lai ierobežotu COVID-19 izplatību ģimenes ārstu praksēs (turpmāk – ĢĀP), **pacienti tiek apkalpoti pēc iepriekšēja pieraksta, t.sk. arī akūtajās stundās**.

Veicot pacientu pierakstu ģimenes ārsta praksei vai reģistratūrai ir jānoskaidro pacienta epidemioloģiskā anamnēze un sūdzības, jāizvērtē prakses apmeklējuma nepieciešamība, kā arī jāinformē, ka ierašanās praksē notiek norādītājā pieraksta laikā, lai mazinātu pacientu savstarpējo kontaktu iespējas.

**ĢĀP var pārcelt plānotos pacientu profilaktiskos apmeklējumus uz vēlāku laiku.**

Dienests atgādina, ka iedzīvotājiem ir iespēja ārpus ģimenes ārstu darba laika saņemt medicīniskas konsultācijas un ieteikumus, kā rīkoties akūtu saslimšanu vai hronisku saslimšanu paasinājuma gadījumos, piezvanot uz Ģimenes ārstu konsultatīvo tālruni 66016001.

Dienests informē, ka COVID-19 infekcijas uzliesmojuma laikā, ģimenes ārstam papildus savā praksē reģistrētajiem pacientiem jānodrošina veselības aprūpes pakalpojumu sniegšana visām personām, kuras atbilst COVID-19 infekcijas gadījuma definīcijai (skatīt Slimību profilakses un kontroles centra mājas lapā <https://spkc.gov.lv/lv/aktualitates/get/nid/760>), nav reģistrētas pie ģimenes ārsta un kuru faktiskā dzīves vieta ir ģimenes ārsta darbības teritorijā. Veselības aprūpes pakalpojumus minētajām personām ģimenes ārsts nodrošina kā īslaicīgajiem pacientiem.